Fiodoras Kulakovas

Fiodoras Kulakovas (, 1918 m. vasario 4 d. Kursko srityje – 1978 m. liepos 17 d. Maskvoje) – tarybinis partinis ir valstybės veikėjas, buvęs TSKP CK Politinio biuro narys.

Biografija 
1938 m. baigė Rylsko žemės ūkio technikumą, 1957 m. – Visasąjunginį neakivaizdinį žemės ūkio institutą.

Nuo 1938 m. žemės ūkio darbuotojas: Tambovo srities Uricko runkelių tarybinio ūkio padalinio valdytojo padėjėjas, vėliau – Penzos srities Zemetčino cukraus kombinato agronomas ir padalinio valdytojas. Nuo 1941 m. komjaunimo Zemetčino rajono komiteto I sekretorius, Penzos srities Zemetčino rajono žemėtvarkos skyriaus vedėjas, 1943–1944 m. – Nikolo-Pestrovkos rajono vykdomojo komiteto pirmininkas, vėliau – rajono partijos komiteto I sekretorius, 1944–1947 m. VKP(b) Penzos srities komiteto žemės ūkio skyriaus vedėjas, srities žemės ūkio valdybos viršininkas, 1950–1955 m. Penzos srities Vykdomojo komiteto pirmininkas, nuo 1955 m. – Rusijos TSFR žemės ūkio ministro pavaduotojas, nuo 1959 m. – RTSFR grūdų produktų ministras. 1960–1964 m. TSKP Stavropolio krašto komiteto I sekretorius, 1964–1976 m. TSKP CK Žemės ūkio skyriaus vedėjas, tuo pat metu 1965–1978 m. ir TSKP CK sekretorius, atsakingas už žemės ūkį.

TSRS Aukščiausiosios Tarybos 3-4 ir 6-9 šaukimų deputatas, TSKP CK narys nuo 1961 m., TSKP CK Politinio biuro narys nuo 1971 m., 1978 m. – Socialistinio darbo didvyris.

Dirbdamas Stavropolyje rūpinosi M. Gorbačiovo karjera. Mirė staiga nuo širdies paralyžiaus. Palaidotas Kremliaus sienoje Maskvoje. Per jo laidotuves stavropoliečių vardu nuo Lenino mauzoliejaus tribūnos kalbėjo M. Gorbačiovas (pirmoji pastarojo kalba nuo Mauzoliejaus). Netrukus M. Gorbačiovas tapo F. Kulakovo įpėdiniu TSKP CK sekretoriaus poste.

TSRS politikai